CELEX: 32011Y0511(01)
Language: sk
Date: 2011-03-25 00:00:00
Title: Rozhodnutie Európskeho výboru pre systémové riziká z  25. marca 2011 , ktorým sa prijíma kódex správania Európskeho výboru pre systémové riziká (ESRB/2011/3)

11.5.2011   
            
            
               SK
            
            
               Úradný vestník Európskej únie
            
            
               C 140/18
            
         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
   z 25. marca 2011,
   ktorým sa prijíma kódex správania Európskeho výboru pre systémové riziká
   (ESRB/2011/3)
   2011/C 140/10
   GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
   so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká, (1) a najmä na jeho článok 5 ods. 8 a články 7 a 8,
   so zreteľom na rozhodnutie ESRB/2011/1 z 20. januára 2011, ktorým sa prijíma rokovací poriadok Európskeho výboru pre systémové riziká (2), a najmä na jeho článok 26,
   PRIJALA TOTO ROZHODNUTIE:
   Jediný článok
   Kódex správania Európskeho výboru pre systémové riziká
   1.   Kódex správania Európskeho výboru pre systémové riziká ustanovený v prílohe k tomuto rozhodnutiu sa týmto prijíma a tvorí neoddeliteľnú súčasť tohto rozhodnutia.
   2.   Toto rozhodnutie nadobúda účinnosť dňom jeho prijatia.
   3.   Toto rozhodnutie sa uverejní v Úradnom vestníku Európskej únie a na internetovej stránke ESRB.
   
      Vo Frankfurte nad Mohanom 25. marca 2011
      
         
            predseda ESRB
         
         Jean-Claude TRICHET
      
   
   
      (1)  Ú. v. EÚ L 331, 15.12.2010, s. 1.
   
      (2)  Ú. v. EÚ C 58, 24.2.2011, s. 4.
   
      PRÍLOHA
      
         Kódex správania Európskeho výboru pre systémové Riziká
      
      
                  1.
               
               
                  Členovia generálnej rady, riadiaceho výboru, poradného výboru pre technické otázky a poradného výboru pre vedecké otázky (ďalej spoločne len „poradné výbory“) Európskeho výboru pre systémové riziká (ESRB) dodržiavajú najvyššie normy etického správania podľa zásad, ktoré sa na nich vzťahujú na základe pravidiel platných v inštitúciách, z ktorých pochádzajú. Očakáva sa od nich, že zohľadnia verejný charakter svojej funkcie a budú sa správať tak, aby sa zachovala a posilnila dôvera verejnosti v ESRB. Očakáva sa od nich, že budú konať čestne, nezávisle, nestranne a len v záujme Únie ako celku, rozvážne a bez ohľadu na svoje osobné záujmy, a že sa vyhnú akejkoľvek situácii, ktorá by mohla viesť k osobnému konfliktu záujmov. Konflikt záujmov vzniká, ak majú členovia súkromné alebo osobné finančné alebo nefinančné záujmy, ktoré môžu ovplyvniť alebo vyvolať dojem, že by mohli ovplyvniť nestranný a objektívny výkon ich povinností. Za súkromné alebo osobné záujmy členov sa považuje každá potenciálna výhoda pre nich samotných, ich rodiny alebo iných príbuzných, alebo pre okruh ich priateľov a známych.
               
            
                  2.
               
               
                  Členovia poradného výboru pre vedecké otázky zároveň spĺňajú iné dodatočné pravidlá správania sa, ktoré môžu byť ustanovené v ich menovacom dekréte a v ich zmluve s Európskou centrálnou bankou.
               
            
                  3.
               
               
                  Pri verejných prejavoch alebo vyhláseniach a vo vzťahoch s médiami na tému záležitostí týkajúcich sa ESRB, členovia generálnej rady, riadiaceho výboru a poradných výborov: a) jasne uvedú, či hovoria vo vlastnom mene alebo v mene ESRB a v takom prípade vopred konzultujú predsedu ESRB alebo jedného z podpredsedov, b) usilujú sa rešpektovať reprezentatívnu úlohu predsedu, c) plne zachovávajú mlčanlivosť, a d) berú náležitý ohľad na svoje úlohy a povinnosti v ESRB.
               
            
                  4.
               
               
                  Členovia generálnej rady, riadiaceho výboru a poradných výborov môžu ako súkromné osoby vykonávať pedagogické a vedecké činnosti, ako aj neziskové činnosti. Pri výkone vedeckej alebo akademickej činnosti ohľadom záležitostí týkajúcich sa ESRB sú povinní jasne uviesť, že takúto činnosť vykonávajú ako súkromné osoby a nevyjadrujú názory ESRB.
               
            
                  5.
               
               
                  Služobné tajomstvo vyžaduje zachovávanie mlčanlivosti o informáciách týkajúcich sa činností a rozhodnutí ESRB, ktoré neboli zákonným spôsobom zverejnené.
               
            
                  6.
               
               
                  Členovia generálnej rady, riadiaceho výboru a poradných výborov nesmú používať neverejné informácie na podporu svojich súkromných záujmov alebo súkromných záujmov iného. Predovšetkým sa vyhýbajú používaniu takýchto informácií pri akýchkoľvek súkromných finančných transakciách, či už priamo alebo nepriamo prostredníctvom tretích osôb, na vlastné riziko a na vlastný účet alebo na riziko a účet tretej osoby.
               
            
                  7.
               
               
                  Požadovať, dostávať ani prijímať z akéhokoľvek zdroja akékoľvek finančné alebo nefinančné výhody, náhrady, odmeny alebo dary, ktorých hodnota prevyšuje bežnú hodnotu, a ktoré akokoľvek súvisia s funkciou alebo činnosťou vykonávanou pre ESRB, nie je v súlade so zásadou nezávislosti.
               
            
                  8.
               
               
                  Odseky 5 až 7 sa na členov generálnej rady, riadiaceho výboru a poradných výborov vzťahujú aj po ukončení ich mandátu ESRB.
               
            
                  9.
               
               
                  Kódex správania sa takisto vzťahuje na náhradníkov a zástupcov členov generálnej rady a osoby, ktoré ich sprevádzajú a na náhradníkov členov riadiaceho výboru a poradného technického výboru.